<classify> Hadi sasa hakuna aliyefuzu, lakini TSA ilipeleka maombi FINA kuomba nafasi mbili za upendeleo, ambapo kutokana na vigezo vya FINA kama hakuna mchezaji aliyefuzu kwa mashindano ya Olimpiki wachezaji ambao walishiriki mashindano ya Kazan mwaka 2015 ndio watakuwa wanastahili kupendekezwa na TSA kwa FINA.Kwa mujibu wa Katibu Mkuu wa TSA, Ramadhan Namkoveka, wachezaji waliopendekezwa na TSA kwa kuangalia pia matokeo yao ya Kazan na mashindano mengine ni Magdalena Moshi na Hilal Hilal kwani ndio waliokidhi vigezo na masharti yaliyotolewa bila ya upendeleo wa aina yoyote, na hivyo, watathibitishwa na FINA kama wanastahili au la baada ya Julai 5, 2016.Namkoveka alisema kutokana na maelekezo ya FINA, utaratibu wa wachezaji kufuzu kwa ajili ya mashindano hayo wanatakiwa kupata muda wa A au B ili waweze kufuzu. Namkoveka alisema wachezaji wanatakiwa kufanya juhudi za kufuzu kwa mashindano mbalimbali, yakiwemo hayo yatakayofanyika Hungary. Kama wachezaji hawataweza kufuzu kwa mashindano hayo utaratibu utakaoutumika ni kwa kuchagua wachezaji bora wa kiume wawili na wa kike wawili kuiwakilisha nchi. Utaratibu ni kuwa wachezaji hawa hawataruhusiwa kushiriki tukio moja kama hawatafuzu, alisema.Alitolea mfano kwa waogeleaji wanawake watakaotumia nafasi ya upendeleo hawataweza kushiriki tukio la meta 50 freestyle kwa wakati mmoja.Mwingine atatakiwa ashiriki tukio lingine ambalo sio la meta 50 Freestyle. Alisema sheria nyingine ni ile iliyotolewa na FINA hivi karibuni, ambayo inataka umri wa washiriki kwa mashindano ya kimataifa ni lazima muogeleaji awe na umri usiopungua kwa mwanamke miaka 14 na kwa mwanaume miaka 15.  <topic>: MICHEZO 